วอนผู้ถือหุ้นระยองเพียวฯคืนเงินปันผล
ศูนย์รับฝากฯ ยอมรับระงับจ่ายปันผล RPC ตามคำสั่งศาลไม่ทัน วอนผู้ถือหุ้นนำเงินมาคืน
19 มิ.ย. 2555

ศูนย์รับฝากฯ ยอมรับระงับจ่ายปันผล RPC ตามคำสั่งศาลไม่ทัน วอนผู้ถือหุ้นนำเงินมาคืน
นางนงราม วงษ์วานิช รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า มีผู้ถือหุ้นของบริษัท ระยองเพียวริฟายเออร์ (RPC) บางส่วนได้รับเงินปันผลไปแล้ว ถึงแม้ว่าจะมีคำสั่งจากศาลแพ่งให้ระงับการจ่ายเงินปันผลดังกล่าวก็ตาม เนื่องจากคำสั่งศาลมาถึงบริษัท ศูนย์รับฝากหลักทรัพย์ ประเทศไทย (TSD) ช้าเกินไป ทำให้ไม่สามารถระงับการจ่ายปันผลทั้งหมดได้ทันการณ์
การจ่ายปันผลของ TSD จะทำผ่านสองช่องทาง คือ ผ่านการจ่ายเช็คปันผลและบริการโอนเงินปันผลเข้าบัญชีเงินฝากธนาคาร (e-Dividend) ซึ่งปกติ TSD จะเตรียมการล่วงหน้าไว้แล้ว 4 วันทำการ เพื่อให้ผู้ถือหุ้นได้รับเงินปันผลตรงตามกำหนด โดยกรณีของ RPC บริษัท ศูนย์รับฝากฯ ได้ส่งเช็คไปให้กับผู้ถือหุ้นก่อนได้รับคำสั่งศาลจึงไม่สามารถเรียกเช็คคืนได้ แต่ได้สั่งให้ธนาคารระงับการขึ้นเช็คทุกฉบับแล้ว ผู้ถือหุ้นที่ได้เช็คไปจะไม่สามารถขึ้นเงินได้
ส่วนกรณี e-Dividend บริษัท ศูนย์รับฝากฯ ไม่สามารถระงับได้ทั้งหมด เพราะเงินถูกโอนเข้าบัญชีของผู้ถือหุ้นโดยตรงผ่านระบบของธนาคาร ซึ่งปกติธนาคารก็จะเตรียมการโอนเงินล่วงหน้าเช่นกัน จึงอาจทำให้มีผู้ถือหุ้นบางส่วนได้รับปันผลไปก่อน
สำหรับผู้ถือหุ้นที่ได้ปันผลไปแล้วต้องเข้าใจว่าศาลมีคำสั่งระงับชั่วคราว หากคดีได้ข้อยุติหรือศาลมีคำสั่งให้ระงับจ่ายปันผลถาวร ผู้ถือหุ้นก็ต้องคืนเงินทั้งหมด แต่ถ้าศาลให้จ่ายปันผลได้ TSD ก็จะจ่ายปันผลให้กับผู้ถือหุ้นที่ยังไม่ได้รับต่อไป ส่วนผู้ถือหุ้นที่ได้รับปันผลแล้ว และยินดีนำมาคืนสามารถติดต่อได้ที่ธนาคารเจ้าของบัญชีและบริษัท ศูนย์รับฝากฯ โดยตรง